18.9.2023
SK
Úradný vestník Európskej únie
L 229/33
3.
Akékoľvek spoločné obstarávanie v nadväznosti na diskusie uvedené v odseku 2 písm.
a) bode iii vykonávajú členské štáty v súlade s pravidlami stanovenými v článkoch 38 a 39 smernice Európskeho parlamentu a Rady č. 2014/24/EÚ (31) a v článkoch 56 a 57 smernice Európskeho parlamentu a Rady č. 2014/25/EÚ (32).
Článok 23
Aktivácia krízovej fázy 1.
Polovodičová kríza sa považuje za vzniknutú, ak:
a) v Únii došlo k vážnemu narušeniu dodávateľského reťazca polovodičov alebo v nej vznikli vážne prekážky obchodu s polovodičmi, ktoré spôsobujú významný nedostatok polovodičov, medziproduktov alebo surovín alebo spracovaných materiálov; a b) takýto významný nedostatok bráni dodávkam, opravám alebo údržbe základných výrobkov používaných v kritických odvetviach v rozsahu, ktorý by mal závažný škodlivý vplyv na fungovanie kritických odvetví vzhľadom na ich vplyv na spoločnosť, hospodárstvo a bezpečnosť Únie. 2.
Ak Komisia nadobudne vedomosť o potenciálnej polovodičovej kríze podľa článku 22 ods.
2, posúdi, či sú splnené podmienky odseku 1 tohto článku.
V uvedenom posúdení sa zohľadnia potenciálne pozitívne a negatívne vplyvy a dôsledky krízovej fázy na priemysel polovodičov a kritické odvetvia Únie.
Ak uvedené posúdenie poskytne konkrétne a spoľahlivé dôkazy, Komisia môže po konzultácii s Európskou radou pre polovodiče navrhnúť Rade, aby aktivovala krízovú fázu. 3.
Rada uznášajúca sa kvalifikovanou väčšinou môže aktivovať krízovú fázu vykonávacím aktom Rady.
Trvanie krízovej fázy sa upresní vo vykonávacom akte a nepresiahne 12 mesiacov.
Komisia pravidelne a v každom prípade aspoň každé tri mesiace podáva Európskej rade pre polovodiče a Európskemu parlamentu správu o stave krízy. 4.
Pred koncom obdobia, na ktoré sa aktivovala krízová fáza, Komisia posúdi, či je vhodné predĺžiť krízovú fázu.
Ak takéto posúdenie poskytne konkrétne a spoľahlivé dôkazy, že podmienky aktivácie krízovej fázy pretrvávajú, Komisia môže po konzultácii s Európskou radou pre polovodiče navrhnúť Rade, aby krízovú fázu predĺžila.
Rada uznášajúca sa kvalifikovanou väčšinou môže krízovú fázu predĺžiť vykonávacím aktom Rady.
Trvanie predĺženia sa obmedzí a upresní vo vykonávacom akte Rady.
Komisia môže navrhnúť predĺženie krízovej fázy raz alebo častejšie, ak je to riadne odôvodnené. 5.
Počas krízovej fázy Komisia po konzultácii s Európskou radou pre polovodiče posúdi vhodnosť predčasného ukončenia krízovej fázy.
Komisia môže navrhnúť Rade ukončenie krízovej fázy, ak to vyplynie z hodnotenia.
Rada môže krízovú fázu ukončiť vykonávacím aktom Rady. 6.
Počas krízovej fázy Komisia na žiadosť členského štátu alebo z vlastnej iniciatívy podľa potreby zvoláva mimoriadne zasadnutia Európskej rady pre polovodiče.
(31) Smernica Európskeho parlamentu a Rady 2014/24/EÚ z 26. februára 2014 o verejnom obstarávaní a o zrušení smernice 2004/18/ES (Ú. v.
EÚ L 94, 28.3.2014, s. 65).
(32) Smernica Európskeho parlamentu a Rady 2014/25/EÚ z 26. februára 2014 o obstarávaní vykonávanom subjektmi pôsobiacimi v odvetviach vodného hospodárstva, energetiky, dopravy a poštových služieb a o zrušení smernice 2004/17/ES (Ú. v.
EÚ L 94, 28.3.2014, s. 243).